  Туспуктэм: Данил Кузнецов Майя Бывальцева 17-тӥ коньывуонэ Ижкарын удмурт пиосмурт дӥськутлы сӥзем «Путо» ӵектослы йылпумъянъёс лэсьтӥзы. Чеберлыко киужъёсъя элькун центрын вашкала дӥсез но ӵектос улсын кылдытэм туала образъёсты возьматӥзы, соосын туспуктэмъёсын 2024-тӥ арлы дырпусэн тодматӥзы. Ужрадэ ивортодэтъя «Удмуртия» агентстволэн съёмочной группаез вуылӥз. « Туннэ нуналлы нылкышно дӥськут вӧлмемын ни, огшоры улонын но соин мыло-кыдо ветло, нош пиосмуртъёсмы палэнэ кылемын вал. Соин ик милям потӥз возьматэммы чеберлыксэ но, шуом, утилитарной примененизэ но, огшоры улонын но пиосмурт дӥськут быгатэ озьы ик кутӥськыны шуыса, нылкышно дӥськутэн оградын » Ольга Степанова, «Путо» ӵектосъя ужез радъясь Ӵектос бордын Чеберлыко киужъёсъя йӧскалык центр но Ува ёросысь Бызара (Узей-Тукля) гуртысь «Артэль» центр ужазы. Тула дӥсь кылдытонэ Бызараысь, Эграысь, Алнашысь, Сьӧлтаысь, Якшур-Бодьяысь кибашлыослэн юртъёсысьтызы, Йӧскалык центрысь, «Питыран» но «Юн ку» мастерскойёсысь усточиос-дизайнеръёс пыриськизы. 12 кибашлыос 12 тодмо удмурт воргоронъёслы – политикъёслы, мерлыко ужасьёслы, артистъёслы – образъёс лэсьтӥзы. Кырӟасьлы, крезьгурасьлы Иван Белослудцевлы дӥсь Любовь Суднева кылыдтӥз. « Образ кылдытон азьын юри эшшо огпол концертаз ветлӥ на. Сразу малы ке но сьӧд буёл солы тупа шуыса потэ, хотя мон коллекциосам кутӥсько пурысь буёл. <…> Орнаментъёссэ традиционный костюмысь кутӥ, саестэм – пиосмуртъёслэн традиционный дӥськутсы, только кройзэ мон кутӥ ни туала, и материалъёс туала кутэмын » Любовь Суднева, Чеберлыко киужъёсъя йӧскалык центрысь кибашлы Иван Белослудцевлы ӵектэм дӥськут туж келшиз. « Лулме-а, мар-а со возьматэ кадь, мар мынам пушкам. <…> Мон малпасько, со туж тупалоз сцена вылэ потыса возьматыны, кырӟаны. Но озьы ик можно дӥсяны кыӵе ке мероприятие мыныны, можно огшоры, ураме потыса, калгыны. Калыкъёс берыкъяськыса учкозы, но со туж умой! » Иван Белослудцев, «Шулдыр ӝыт» ансамбльын кырӟась, крезьгурась Ӵектос улсын дасям дӥсь кудӥз ке пужыеныз яке суредэныз сяме пырем дӥськутлы матын луэ, мукетыз — вандэменыз но вуременыз. Но котькудӥз нуналмысь нуллымон луэ. Удмуртиысь лулчебертъя министр, озьы ик ӵектосэ пыриськись, Владимир Соловьёв шумпотэмзэ вераз, егитъёс вашкала темаез берыктӥзы но туала сямен возьматыны быгатӥзы шуыса. « Та нырысетӥез вамыш. Оскисько, нырысетӥез бере кыкетӥез, кунетӥез, дасэтӥез луоз шуыса. Улонамы трос сыӵе ужрадъёс, ктычы таӵе дӥсез яке элементэз дӥсялод но астэ мукет сямен шӧдыны кутскод, мукет сямен тон шоры учкозы ужрадэ лыктэм адямиос но. Та кутскем ужмес асьмеос медам йылпумъялэ, азьлань мынон сюресмы кузь но чебер мед луоз. Туж бадӟым тау, кин пыриськиз та уже »  Владимир Соловьёв, Удмуртиысь лулчеберетъя министр «Путо» ӵектос улсын ик уйпал, шор но лымшор удмуртъёслэсь воргорон дӥськутэнызы куинь роликъёс лэсьтӥзы. Проектэз быдэстӥсьёс таин дугдыны уг малпало. Азьланяз, оло, удмурт атайёслы но пиоссылы кылдытэм образъёсты адӟомы на. Ӵектосэз Лулчеберт кичӧлтонъёсъя азьмуртлэн фондэз юрттэмен улонэ пыӵатӥзы Тодэ вайытом, 2022-тӥ арын нылкышно дэремлы сӥзем «Айшон» ӵектосэз быдэсъязы.  Тегъёс: Лулчеберет дӥськут удмуртъёс Ижкар Удмуртия  